google/wiki40b huggingface dataset:
Zeelands nasjonalsang

Den nederlandske provinsen Zeelands nasjonalsang ble skrevet i 1919 som en reaksjon på Belgias planer om å annektere landområder. At Belgia hadde slike planene kom fram under den første verdenskrig. Mange belgiere mente at Nederland hadde stilt seg på Tysklands side under krigen ved at landet hadde holdt seg nøytralt. Som kompensasjon for de enorme skadene og lidelsene som Belgia hadde blitt påført ville dets regjering annektere to nederlandske områder: Zuid-Limburg på grunn av kullgruvene og Zeeuws-Vlaanderen for at Antwerpen skulle få tilgang til Nordsjøen over eget landområde. 
Det belgiske ønsket om å annektere deler av Nederland ble enda tydeligere i 1919, og en stor gruppe mennesker i Zeeland følte behov for å vise at provinsen var knyttet til Nederland og Oranje. D.A. Poldermans, overlærer i 's-Gravenpolder, skrev teksten som J. Morks (en dirigent fra Middelburg) satte musikk til. Den zeeuwse nasjonalsangen ble tilegnet dronningens kommissær, mr. H.J. Dijckmeester. Sangen viste seg være mer enn en døgnflue, den brukes ved flere ulike tilstelninger, som for eksempel ved Provinsstyrets nyttårsmottakelse.

Første vers

Intet sted på jord er oss mer kjært,

intet bosted i verden er oss mer verd,

enn der, beskyttet av diker og dyner,

vi møtes av åkrer, skoger og hager.

Der fremdeles den urgamle enigheten finnes,

og på velstanden bondens arbeid kjennes,

der høres Løvens sterke stemme:

«Jeg kjemper og unnkommer svømmende»

Annet vers

Landet som stolt sine sønner priser,

og stolt oss navnene viser: 

Bestevaer og Joost de Moor, 

tiden vil aldri fjerne deres spor. 

I historiens annaler er gravert:

Evertsen og Bankert.

Høyt i ære holdes

Naerebout, redningsmann og uredd los.

Tredje vers

Du, Zeeland, er vårt eget land,

vi aksepterer her ingen fremmed hand,

som over oss skulle hersket:

Vår frihet er elsket.

Vårt valg er ganske enkelt et:

«Oranje og Zeeland!» er mottoet!

Så forblir vi med hjerte og munn,

rause zeeuwer i legem og sinn.

Denne nasjonalsangen brukes mest nord for Westerschelde. På sørsiden, i Zeeuws-Vlaanderen, bruker man oftest den Zeeuws-Flamske nasjonalsangen.
The Tuesdays (album)

The Tuesdays er et musikkalbum med The Tuesdays, utgitt i 1998. Dette ble gruppas siste plate.
Traumeteam

Traumeteam er en gruppe fagpersoner som sammenkalles ved mottak og behandling av multitraumepasienter for eksempel i et sykehus. Ved et større sykehus i Norge vil et traumeteam kunne bestå av generell kirurg, ortoped, anestesilege, anestesisykepleier, operasjonssykepleier(e), mottakssykepleier(e), nevrokirurg, radiograf, portør, radiolog og bioingeniør. Ved mindre sykehus settes traumeteamet sammen etter tilgang på fagpersonell ved det aktuelle sykehuset. Det er også vanlig at man har mulighet til på kort varsel å kunne innkalle andre spesialister ved behov.
Hver deltaker har sine spesifiserte arbeidsoppgaver. Som regel har generell kirurg rollen som leder av teamet. For at traumemottak skal fungere optimalt, forsøker man å gjennomføre hyppige øvelser.
Mange sykehus i Norge baserer sin traumebehandling på BEST-prinsippet (Bedre og systematisk traumebehandling), som bygger på det amerikanske ATLS-systemet (Advanced Trauma Life Support).
Rødt trønder- og målselvfe

Rødt trønder- og målselvfe var to kuraser i Norge basert på den skotske rasen ayrshirefe. Rasene gikk inn i NRF på 1960-tallet og eksisterer ikke lengre som egne raser.
Rødt trønderfe ble utviklet på grunnlag av lokalt fe i Trøndelag og importert ayrshirefe. Rasen ble definert med at feet skulle være rødt. En variant av trønderfeet ble utviklet i traktene omkring Målselv i Troms og ble betegnet som målselvfe. Målselvfeet ble skilt fra Trønderfeet gjennom krav om at dyrene skulle være kollet.
Rødt trønderfe og målselvfe er altså ikke basert på det opprinnelige feet i Norge, til forskjell fra de andre gamle norske kurasene. NRF var også basert på importert Ayrshire-fe og lokalt fe. NRF har imidlertid aldri hatt krav til farger eller hornstatus.
Målselvfe var en kurase hjemmehørende i Målselv og nabokommunene. På 60-tallet gikk man over til bruk av NRF-kyr, og målselvfe eksisterer ikke lengre som egen rase.
Songwriters Hall of Fame

Songwriters Hall of Fame ble grunnlagt  i 1969 som en liste over fortjentsfulle tekstforfattere av tekstforfatteren Johnny Mercer og musikkforlegger Abe Olman!og Howie Richmond.  Deter tilknyttet et galleri til listen, som finnes i  Grammy Museum i Los Angeles. Utoverlisten utdeler det også særlige priser.
The Bell Curve

Norge

I den norskspråklige sfære har boken vært særlig omtalt og debattert. Når den har vært nevnt har den stort sett blitt kraftig kritisert, med noen få unntak.
Polyetherstolen

Polyetherstolen er betegnelsen på en stol utformet av den danske multikunstneren og arkitekten Gunnar Aagaard Andersen i 1964. Polyetherstolen er fremstilt av oppskummet polymer og noe av utfordringen for Aagaard Andersen var å kunne skape møbelet i en prosess av ett eneste materiale. Stolen er en reaksjon eller en kommentar til chesterfieldmøblene.
Stolen finnes på Det danske Kunstindustrimuseum.
Stolen har blitt tatt opp i Danmarks kulturkanon under design og kunsthåndverk.
Cessna 206

Motoralternativer

Det er levert fly både med vanlig innsugningsmotor og turbomotor i forskjellige modeller, de fleste med 300 hk. De tidlige modellene hadde 285 hk, men noen turbomotorer hadde 310 hk. Det er benyttet motorer både fra Continental og Lycoming. 
Den tyske motorprodusenten Thielert var kommet langt i utviklingen av dieselmotorer for småfly og hadde motormodeller som også var egnet til Cessna 206 som ble lansert i 2006. Firmaet gikk konkurs i 2008, og det er usikkert om disse motormodellene blir videreført.
Soloy Aviation Solutions er et firma som har tilbudt sertifiserte turboprop motorer til ettermontering i Cessna 206. Dette innebærer en forlenging av motordekslene.

Cessna 205

Cessna 205 ble lansert sent i 1962 som en 1963 modell, og hadde bare modellårene 1963 og 1964, med 576 produserte fly, før den ble erstattet av Cessna 206. Det 6 seters flyet var egentlig et Cessna 210 med fast understell og forandringer på dørene både for flygere og passasjerer. Modellen beholdt en kul på nedre motordeksel som ga plass til det inntrekkbare nesehjulet på Cessna 210. Denne kulen forsvant på 1964 modellen. Cessna 205 hadde en Continental IO-470-S motor på 260 hk.

Cessna 206

Cessna 206 ble lansert som 1964 modell og ble produsert til 1986 da Cessna sluttet å lage en motors småfly. Produksjonen ble tatt opp igjen i 1998 og er i 2012 fremdeles i produksjon. Fra 1964 til 2006 er det produsert 6581 fly.

Cessna 207

I 1969 lanserte Cessna 207 som hadde forlengelse mellom motorrom og cockpit med 46 cm som ble benyttet til bagasjerom, og 1,12 meter forlengelse like bak vingefestene ved å sette inn en jevntykk seksjon. Dette ga plass til to seter ekstra. Ved kortere reiseavstand kunne det være attraktivt å ta med flere passasjerer, men med fulle tanker vil det bli for mye vekt. Cessna 207 fikk en større svingradius siden nesehjulet var flyttet fremover med motoren. Siden bak-kroppen ble lengre, skulle det mindre til for at flyets hale kunne slå ned i bakken under avgang og landing. Modellen ble produsert til 1984.
Giuseppe Verdi

Bakgrunn

Han ble født i Roncole i hertugdømmet Parma, som da var okkupert av Napoléon Bonaparte, og flyttet i 1824 til Busseto, hvor han påbegynte sine musikalske studier med Ferdinando Provesi. Han komponerte en ouverture til Gioacchino Rossinis Il Barbiere di Siviglia, og flyttet til Milano, men fikk ikke plass på konservatoriet. Han hadde derfor private studier med Vincenzo Lavigna.

Komponist

Han fikk sitt gjennombrudd med librettoen til operaen Nabucco i 1842. I de neste fem år ble Verdi stadig mer berømt, først i Italia og Europa, og senere også i USA.
I perioden 1844–1850 skrev Verdi flere operaer, heriblant Ernani, Macbeth og Luisa Miller. Operaene ble gradvis mer og mer fyldige og orkestret fikk en større og kraftigere rolle. Hans inspirasjon kom først og fremst fra store operakomponister som Rossini, Mercadante og Donizetti. Verdi gjennomarbeidet sine librettoer meget omhyggelig. På slutten av denne perioden ble de største og mest populære Verdi-operaene uroppført, først og fremst Rigoletto, som ble oppført i Venezia. Senere ble Il trovatore satt opp i Roma i 1853. Seks uker senere ble La traviata satt opp; den ble umiddelbart ikke vel mottatt, men etter en nyoppsetning året etter var også den en suksess.
I 1870 begynte Verdi å arbeide med verket Aïda, som fikk sin uroppføring i Kairo i slutten av 1871. Etter dette trakk Verdi seg tilbake fra operaskrivningen, og hans verker fra 1873 omfatter blant annet en strykekvartett og et rekviem over dikteren Alessandro Manzoni.
I 1879 ble Verdi oppfordret til å skrive nok en opera, Othello. Verdi brukte da mye tid på å revidere sine tidligere operaer, og Othello ble først ferdig i 1886. Verket ble uroppført i Milano i 1887. Verdis siste opera skulle bli nok en Shakespeare-historie; Falstaff, fra 1893.
Verdi mistet sin kone tidlig, og hans to barn døde i tidlig alder. Senere flyttet han sammen med en sangerinne, den ugifte tobarnsmoren Giuseppina, og følte seg fordrevet fra Busseto fordi hun ble så dårlig behandlet av lokalbefolkningen.
Sine siste år tilbrakte Verdi som en rik og respektert mann i Milano. Ved sin død i 1901 ble han hyllet i Milanos gater av mer enn 28 000 mennesker.
Lingtai

Lingtai (kinesisk: 灵台县; pinyin:  Língtái Xiàn) er et fylke i provinsen Gansu i Folkerepublikken Kina. Det ligger innen byprefekturet Pingliang.
I 1999 hadde fylket et folketall på 226 576 innbyggere.
Epaphra

Utseende

En middelsstor, avlang, svart trebukk med gule sidestriper på hode og pronotum og fire par avlange, gule flekker på dekkvingene.

Utbredelse

Arten lever på Filippinene (Mindanao).
Callideriphus

Utseende

Middelsstore, avlange, brokete fargede trebukker. De kan være ensfarget rødgule med svarte bein, ha rødt pronotum og svarte dekkvinger med blå metallglans, eller være brunsvarte med et par oransje flekker på dekkvingene. Antennene er tynne og lengre enn kroppen hos hannene, kortere enn kroppen hos hunnene. Pronotum er rundet, dekkvingene er parallellsidige. Beina er middels lange, med fortykkede lår.

Utbredelse

Slekten er utbredt i Bolivia, Brasil og Argentina.
Kama vannkraftverk

Kama vannkraftverk er et vannkraftverk i elva Kama, ikke så langt fra byen Perm i Russland. Installert effekt er 552 MW. Utbyggingen startet i 1954 og anlegget stod ferdig i 1956.
Sara og Selma

Handling

Sara bor sammen broren sin Jonas. Annenhver uke, og til diverse andre tider, dukker også datteren opp, som Sara har sammen med sin eksmann, som hun har vært skilt fra i sju år, og bodd vekk fra i kun seks måneder. I serien møter vi Hege Schøyen som Sara. Sara bor i et stort hus og derfor leier hun ut litt av huset til en 20 år yngre student, med navn Thomas, som spilles av Henrik Holmen. De utvikler etter hvert et forhold som de prøver å holde hemmelig, men litt etter litt blir de avslørt av hver og en rundt seg og må fortelle det på best mulig måte.
Nerlandsøya

Geografi

Nerlandsøya er skilt fra Skorpa av Skorpesundet og fra Bergsøya av Søre Vaulen. Fylkesvei 20 kommer over til Nerlandsøya fra Bergsøya, via Nerlandsøybrua. Denne veien deler seg og går så videre mot henholdsvis Kopperstad og Kvalsvika (da som fylkesvei 21). På østsiden av øya ligger Breidsundet og Holmefjorden, som skiller øya fra Remøya.

Topologi

Øya har fått navn etter de lave delene av øya, da spesielt midt mellom fjellmassivet Kvalsundfjellet og det som Mulefjellet er en del av. Den laveste delen av dette området har også fått navnet Nerland. Den høyeste toppen, som ligger på Kvalsundfjellet, er Varden og er 430 meter høy. Sørøst på øya, øst for Kvalsundfjellet, er det også lavt og til en viss grad mulig å drive jordbruk. I vest, mellom Kvalsundfjellet og Mulefjellet, ligger Mulevika som siste stoppested før Atlanterhavet. Øya er også blitt kalt Kvalsvikøy.
Phrae (provins)

Changwat Phrae (norsk: provinsen Phrae) er en provins i det det nordlige Thailand. Provinsen grenser mot følgende provinser fra nord mot sør (med klokken): Phayao, Nan, Uttaradit , Sukhothai og Lampang.
Arealet er 6 538,6 km², og befolkningen (2000) anslås til 492 560. Provinshovedstad er byen Phrae.

Geografi og historie

Phrae ligger i elvedalen og nedbørfeltet til Yom-elven (Mae Nam Yom).Det er fjellområder opp til 1 728 meter i øst, og noe lavere fjellrygger i sørvest. Provinsen har flere nasjonalparker, ikke minst de store: Wiang Kosai i sørvest og Mae Yom nasjonalpark (455 m²) helt i nord.
I sistnevnte er det viktige teakskoger og mandeltre og innslag av både tropisk regnskog, eviggrønn lauvskog og fjellskog med bartrær. Det er ikke tiger i provinsen, men elefant, asiatisk svartbjørn, villsvin, fjellgeit og hare.
Riksveiene 11, 101 og 103 samt jernbanen til Chiang Mai krysser provinsen på veien mellom nordlige provinser og Bangkok i sør. Phrae by har flyplass og en rekke severdige templer – Wat Phra That Chaw Hae 9 km sørøst for byen er det mest kjente. Det har en stor, forgyllet pagode og er provinsens symbol. Andre kjente tempel er Wat Phra Bat Ming Moeang Warawihan og Wat Luang inne i byen. Phrae har også godt bevarte bymurer fra middelalderen.
Phrae var en del av Mon-kongedømmet Hariphunchai, som i 1892 ble underlagt thailandske kongedømmer. Phrae-området falt derimot ikke inn i thailandsk herredømme før i 1443.
Herzog & de Meuron

Historie

Arkitektkontoret ble stiftet av arkitektene Jacques Herzog og Pierre de Meuron. Partnerskapet ble utvidet i 2003 med flere arkitekter.
Herzog & de Meuron er blitt internasjonalt kjent for en rekke store arbeider. Blant de meste kjente er utvidelsen av Tate Modern i London (2000), Allianz Arena i München (2005), Beijings nasjonalstadion («Fugleredet») (2008) og Elbphilharmonie i Hamburg (2016).
Josip Juraj Strossmayer

Bakgrunn

Strossmayers familie på farssiden stammet flere generasjoner tidligere fra Steiermark i Østerrike, på morssiden fra Slavonia, en landsdel av Kroatia.
Han fullførte gymnasiet i Osijek, fullførte teologistudiene ved det katolske presteseminar i Đakovo, og fok doktorgrad i filosofi i Budapest, i en alder av tyve år.

Prest

Han ble presteviet i 1838. Fra 1838 var han kapellan i Petrovaradin, til han flyttet til Wien i 1840 til Augustineum og Universitetet i Wien, der han fikk nok et doktorat i filosofi og i kirkerett i 1842. I 1847 ble han palasskapellan hos habsburgerne (en stilling han innehadde til 1859), og ble utnevnt til en av rektorene ved Augustineum.

Biskop

I 1849 ble han utnevnt av keiser Franz Josef I til katolsk biskop over Bosnia og Srijem, et bispedømme med sete i Đakovo, og dette ble approbert i av pave Pius IX. I 1851 ble han apostolisk administrator for Serbia. I 1857 opprettet han et presteseminar i Đakovo, hvor han også opprettet en lærerskole.
Han lot oppføre og var personlig med på å finansiere katedralen i Đakovo og den store kirken i Osijek. I 1859 støttet han opp under reoveringen av St. Hieronymus-instituttet i Roma.
Dertil var han partileder for Det kroatiske folkeparti og gjenopprettet universitetet i Zagreb.
Sigur Rós

Starten

Sigur Rós ble stiftet av Jón Þór Birgisson (vokal og gitar), Georg Hólm (bass) og Ágúst Ævar Gunnarsson (trommer) i august 1994. Bandet er oppkalt etter Birgissons lillesøster Sigurrós («seiersrose»), som ble født på samme tid som de begynte å spille sammen. Medlemmene møtte hverandre på skolen, og spilte inn sin første demotape i et lite studio i Reykjavík. De rakk bare å spille inn sangen Fljúgðu på den korte tiden de fikk i studioet.
Bandet sendte opptaket til plateselskapet Smekkleysa, som er drevet av medlemmene i det nå oppløste islandske rockebandet Sykurmolarnir (The Sugarcubes). Sangen ble utgitt på samlealbumet Smekkleysa í hálfa öld sammen med seksten spor av andre islandske artister, deriblant Björk.
Etter utgivelsen begynte de å arbeide med sitt første album, Von. Arbeidet tok lengre tid enn bandet hadde regnet med, og de var heller ikke helt fornøyd med det ferdige resultatet. Sigur Rós overveide å forkaste innspillingene, men fant ut at det ville ta for lang tid å begynne med blanke ark. Von ble gitt ut av Smekkleysa Records i 1997. Til tross for relativt gode anmeldelser, ble bare 313 eksemplarer solgt det første året etter utgivelsen. Året etter ga de ut remiksalbumet Von brigði.

Internasjonalt gjennombrudd

Sommeren 1998 startet bandet innspillingen av Ágætis byrjun med produsent Ken Thomas. Albumet ble gitt ut på Island i 1998. Singelen Svefn-g-englar ble gitt ut i Storbritannia i 1999 av plateselskapet FatCat Records, noe som markerte starten på bandets internasjonale gjennombrudd. Utgivelsen av hele albumet fulgte året etter i Storbritannia, og i det nordamerikanske markedet i 2001.
Tre av sangene fra albumet ble brukt i filmen Vanilla Sky, i tillegg til et konsert-opptak av sangen Njósnavélin som senere ble utgitt som Untitled #4 på albumet ( ). Sanger fra Ágætis byrjun ble senere også brukt i flere amerikanske TV-serier, og i filmen Livet under vann med Steve Zissou.
Sigur Rós har solgt mer enn én million plater på verdensbasis.
Internasjonale stjerner som Brad Pitt, Madonna samt Tom Cruise har uttalt at de er fans av Sigur Rós.

Heima og Hvarf-Heim

Heima er en dokumentar om bandets turné på Island sommeren 2006. Filmen hadde premiere i Reykjavik 27. september 2007, og ble utgitt på DVD den 5. november 2007. I løpet av turneen holdt Sigur Rós to store konserter ved Milklatún og Ásbyrgi, og flere små konserter ved Ólafsvik (24. juli), Ísafjörður (26. juli), Djúpavík (27. juli), Háls, Öxnadalur (28. juli), Seyðisfjörður (3. august) og Snæfellsskála (3. august). Dokumentaren er regissert av Dean DeBlois, blant annet kjent for sitt arbeid med animasjonsfilmen Lilo og Stitch.
I forbindelse med utgivelsen av dokumentaren, ga bandet ut dobbeltalbumet Hvarf-Heim. Hvarf består av fem sanger som (med unntak av Von) tidligere ikke har vært utgitt. Heim er motstykket, og inneholder akustiske versjoner av seks sanger de tidligere har gitt ut.
Jadon Sancho

Landslaget

12. oktober 2018  fikk han sin første landskamp for England mot Kroatia. Han ble den første spilleren født i 2000 til å spiller for Englands A-landslaget.
Tongod (Sabah)

Byen

Byen Tongod har 1 370 innbyggere.
Starhemberg

Starhemberg er en adelsslekt som opprinnelig stammer fra Oberösterreich. Siden 1643 har slekten vært riksgrever og siden 1765 riksfyrster.
Bayburt

Bayburt er en by nordøst i Tyrkia, ved elven Çoruh. Den er provinshovedstad i provinsen Bayburt og hadde 35 654 innbyggere i slutten av 2011.
Navnet Bayburt kommer fra den armenske endelsen -pert eller -bert, som betyr «fort». Bayburt var en gang et viktig stoppested på silkeveien. Det antas at byen ble grunnlagt omkring 100 f.Kr., mens det historiske fortet har aner fra 2000 f.Kr. 
Byen ble besøkt av Marco Polo og av den tyrkiske reisende Evliya Celebi. Bayburt har flere historiske moskéer, tyrkiske bad (hammam) og gravsteiner. Ruiner av den gamle middelalderfestningen kan fortsatt sees på toppen av en høyde nord for byen. Festningen tilhørte Bagratuni-dynastiet i tre århundrer før den gjennomgikk en fullstendig ombygging under Saltuk-herskeren Mugis-al-Din Tugrul Sah i perioden 1200-1230. En innskrift på festningsmurene vitner om denne ombyggingen. Tidlig på 1700-tallet ødela russiske tropper festningen, som imidlertid ble gjenoppbygd under osmanene før den igjen ble ødelagt i 1829.
Chris Mulkey

1976-1989

Mulkey filmdebuterte i 1976 med hovedrollen i de to relativt ukjente lavbudsjettfilmene Deadbeat og Loose Ends. Året etter hadde han to gjesteopptredener i den amerikanske krimserien Baretta. Han har etter det hatt et uttall biroller på film og gjesteopptredener i diverse TV-serier. 

I 1982 spilte han rollen som en av sheriff Teasles menn (Brian Dennehy) i den kjente actionfilmen First Blood, med Sylvester Stallone i hovedrollen. Resten av 1980-tallet fulgte en rekke biroller på film og TV, der en kan nevne filmer som blant annet 48 timer (1982), Dreamscape (1984), Runaway (1984) og The Hidden (1987), og gjesteopptredener i kjente TV-serier som T.J. Hooker, Remington Steele, Magnum, P.I. og Matlock.

1990-2009

Mulkeys karriere fikk en oppsving i 1990 og 91 da han spilte rollen som den forbryterske og utspekulerte Hank Jennings i den am. kultserien Twin Peaks. 
Han har etter Twin Peaks hatt få sentrale filmroller, men en kan nevne sciencefictiongrøsseren Ghost in the Machine (1993), The Fan (1996) og Mysterious Skin (2004). I 2008 hadde han en mindre birolle i monsterfilmen Cloverfield og TV-filmen Knight Rider, som er en filmversjon av den kjente 80-talls-serien. I 2009 vil han ha en sentral rolle i grøsseren Dark Moon Rising, hvor han også er co-producer.

TV

Hans TV-opptredener har for det meste dreid seg om gjesteroller, men han hadde i perioden 1993-94 en fast rolle i den heller mislykkede serien Bakersfield P.D., og i perioden 1998-02 noen opptredener som Colliar Sims i den langt mer vellykkede dramaserien Any Day Now. I tillegg til dette hadde han i 2007 flere opptredener som Coach i den prisbelønnede dramaserien Friday Night Lights. 

Han har siden 1990 hatt gjesteopptredener i kjente krimpregede TV-serier som Murder, She Wrote (1990 & 94), Walker, Texas Ranger (1997), The Outer Limits (1998), CSI: Crime Scene Investigation (2003),  CSI: Miami (2003), JAG (2003), Lost (2006), Sleeper Cell (2006), Cold Case (2007), Criminal Minds (2008), Saving Grace (2007–08) og NCIS (2008).
Han har også hatt roller i TV-filmer, der de mest notable er Act of Love (1980), Tricks of the Trade (1988), K-9000 (1991), Runaway Father (1991), Nowhere to Hide (1994), Texas Justice (1995), Weapons of Mass Distraction (1997), Broken Trail (2006) og Knight Rider (2008).

Priser

Han ble i 2007 tildelt en Copper Wing Award ved Phoenix Film Festival. I 1989 ble han nominert til en pris for beste manus ved Independent Spirit Awards for si arbeid på dramakomedien Patti Rocks. Han hadde også en rolle i samme film.

Personlige forhold

Han er gift med skuespillerinnen Karen Landry og har to døtre med henne. De bor i Los Angeles.
Xinglong Station (NAOC)

Xinglong Station (forenklet kinesisk: 兴隆观测基地, tradisjonell kinesisk: 興隆觀測基地, pinyin: Xīnglóng guāncè jīdì) er et astronomisk observatorium i byprefekturet Chengde,  sør for den største fjelltoppen i Yanfjellene i provinsen Hebei, Kina. Stedet har syv installerte teleskoper, og er et populært turiststed.
De tre asteroidene (31196) Yulong, (48799) Tashikuergan og (58418) Luguhu ble oppdaget ved observatoriet i 1996 og 1997.
Næringsklynge

Næringsklynge er en betegnelse på en klynge av bedrifter innen samme næring som kan realisere stordriftsfordeler gjennom positive eksternaliteter. Samlet og individuell produktivitet kan dermed økes ved at bedrifter i klyngen bidrar til kostnadsbesparelser eller foretar investeringer som kommer andre i næringsklyngen til gode. Begrepet ble popularisert av Michael Porter i boken The Competitive Advantage of Nations fra 1990.

Næringsklynger i Norge

To nasjonale klyngestudier ble gjennomført i Norge i løpet 1990-tallet. Et Konkurransedyktig Norge ble publisert i 1992 ved SNF/NHH og Et Verdiskapende Norge i 2001 ved Handelshøyskolen BI. Et hovedtrekk ved disse studiene var at den norske næringsstrukturen var stabil over tid. I begge studier oppfylte tre næringer kravene om komplett næringsklynge; olje- og gassnæringen, maritim næring og sjømatnæring.
STS-51-G

Høydepunkt

STS-51-G hadde med seg en franskmann og en saudiaraber. Sultan bin Salman Al Saud var den første araber, muslim og kongelige i verdensrommet. STS-51-G transporterte med seg tre kommunikasjonssatellitter, deriblant en arabisk og en meksikansk. Alle tre kom inn i sine planlage baner. Spartan 1 ble også fraktet med opp, og denne hadde med seg flere eksperimenter, deriblant flere franske.